Nuus - Lysies vir die liefde
» Lysies vir die liefde
Lysies vir die liefde
Lysies vir die liefde, Afrikaanse eBoek sal jou inspireer in alle aspekte van jou verhoudings: van idees vir Valentynsdaggeskenk tot hoe om gesinsbande te versterk; van prettige aanhalings oor vriendskap tot romantiese aanhalings uit jou gunsteling fliek.
Daar is hope idees vir saamdoendinge met jou kinders, raad vir konflikhnatering, selfs idees vir grootouers en kleinkinders.
Herman blog oor emosies, lysies en kook
SARIE Maart 2010
Ek is mos een van daardie mense wat heeltemal te veel oor dinge dink. Ek beplan alles in detail en maak seker ek skryf 'n lysie van presies wat gedoen moet word.
Byvoorbeeld: Die naweek sit ek by die huis en pak my kaste reg. Iewers tussen alles kom ek toe op 'n hele klomp van die lysies af . . . Niks spesiaals nie, maar wat my aandag getrek het, was hoe elke lysie sy eie persoonlikheid het!
Party is ewe parmantig in drukskrif geskryf. Ander is weer met sorg in sulke mooi fancy letters geskryf. 'n Hele klomp is sommer so deurmekaar. Dan is daar weer die lysies wat baie mooi opgedeel is in groente, suiwel en vleis. Hier en daar is daar selfs 'n lynsketsie gemaak!
Ek het al die lysies voor my uitgepak en met sorg ewe slim probeer iets maak van alles. Toe slaan dit my soos 'n hamer tussen die oë: Die manier hoe ons dinge aanpak, word 100% deur ons gevoel beïnvloed.
Dan is daar die lysie wat so ewe sexy geskryf is. Bo-aan is daar selfs 'n hart geteken. Daai aand se kos was baie verlydelik en lekker. Dit was die dag wat ek weer van voor af verlief geraak het!
Dit was die laaste lysie wat my geraak het: Dit was die volledigste van almal. Baie netjies geskryf. Daar was selfs 'n klein spyskaart op die lysie – bobotie met gestoofde perskes was bo-aan. Gebakte malvapoeding met dik vla. Oondgeroosterde beet. Dit was die dag wat ek huistoe verlang het. Ek onthou nog daai ete, want dit het my herinner aan my ouerhuis se liefde: Die troosting wat ek gevind het by alles wat veilig is, die onskuld van kindwees en die liefde wat net hulle vir ons kan gee.
Kos is daardie een ding waarnatoe ons kan ontvlug. 'n Veilige hawe vir ons gevoelens en emosies. Iets waaraan jy jou heeltemal kan oorgee en net jouself wees.